Nordjyllands Politi gik i dag i gang med de tekniske undersøgelser af den ejendom i Løgstør, som natten til tirsdag blev hærget af en voldsom brand.

Brandfolkene fra Beredskabscenter Vesthimmerland er igen kørt ud til ejendommen i Løgstør for at slukke en mindre brand, som var blusset op igen. Teknikere fra Nordjyllands Politi kunne her til morgen endelig få adgang til bygningen og gå i gang med de tekniske undersøgelser. Branden kostede en 4-årig dreng og en 57-årig kvinde livet, og derfor er bygningen stadig ikke frigivet af Nordjyllands Politi, hvilket har haft betydning for slukningsarbejdet.